

ฉบับที่ 43/2561 4 กรกฎาคม 2561

**กรมศุลกากร จัดงานวันคล้ายวันสถาปนากรมศุลกากรครบรอบ 144 ปี**

วันนี้ (วันพุธที่ 4 กรกฎาคม 2561) ณ บริเวณห้องโถง อาคาร 1 กรมศุลกากร
นายกุลิศ สมบัติศิริ อธิบดีกรมศุลกากร เป็นประธานในพิธีทางศาสนาและกิจกรรมวันคล้าย
วันสถาปนากรมศุลกากรครบรอบ 144 ปี พร้อมมอบเครื่องราชอิสริยาภรณ์ รางวัลเชิดชูเกียรติแก่คนดี
ศรีศุลกากร ประพฤติปฏิบัติตนชอบด้วยความซื่อสัตย์สุจริตของกรมศุลกากร ประจำปี ๒๕๖1
และข้าราชการผู้มีผลงานดี ตลอดจนมอบทุนการศึกษาแก่บุตรธิดาข้าราชการและลูกจ้างกรมศุลกากร

 นายกุลิศ สมบัติศิริ กล่าวว่า เนื่องในวันที่ 4 กรกฎาคม 2561 ซึ่งเป็นวันคล้ายวันสถาปนา
กรมศุลกากร ซึ่งปีนี้กรมศุลกากรครบรอบ 144 ปี ในการนี้กรมศุลกากรได้จัดพิธีการทางศาสนา
ถวายภัตตาหารเช้าแด่คณะสงฆ์ สักการะสิ่งศักดิ์สิทธิ์ประจำกรมศุลกากร เจริญพระพุทธมนต์ ถวายเครื่องสังฆทาน จากนั้นจัดพิธีมอบเครื่องราชอิสริยาภรณ์ รางวัลเชิดชูเกียรติแก่คนดีศรีศุลกากร ผู้มีผลงานดีของกรมศุลกากร ผู้ประพฤติปฏิบัติตนชอบด้วยความซื่อสัตย์สุจริตของกรมศุลกากร ประจำปี ๒๕๖1 และข้าราชการ
พลเรือนดีเด่นของกรมศุลกากร ประจำปี 2561 ตลอดจนมอบทุนการศึกษาแก่บุตรธิดาข้าราชการและลูกจ้างกรมศุลกากร นอกจากนี้ได้มีการจัดแสดงผลงานของกรมศุลกากร โดยได้รับเกียรติจากแขกผู้มีเกียรติเข้าร่วมแสดงความยินดีกับกรมศุลกากรเป็นจำนวนมาก

 นอกจากนี้ เนื่องในโอกาสวันคล้ายวันสถาปนากรมศุลกากร ครบรอบ ๑๔๔ ปี เมื่อวันที่ 3 กรกฎาคม ที่ผ่านมา คณะผู้บริหาร ข้าราชการ พนักงาน และลูกจ้าง กรมศุลกากร ได้ร่วมกันบริจาคทุนทรัพย์ไถ่ชีวิต
โค-กระบือ ณ โรงฆ่าสัตว์เทศบาลเมืองปทุมธานี จำนวน 45 ตัว เป็นเงิน 1,300,000 บาท เพื่อใช้ในโครงการธนาคารโค-กระบือ เพื่อเกษตรกรตามพระราชดำริ

**\*\*\*\*\*\*\*\*\*\*\*\*\*\*\*\*\*\*\*\*\*\***

